Α. ΓΕΩΡΓΙΚΗ ΝΟΜΟΘΕΣΙΑ

1. Συνθήκη περί ιδρύσεως της Ευρωπαϊκής Κοινότητας, Τίτλος VI, Κεφάλαιο 1, Κανόνες ανταγωνισμού.

Παρά τα άρθρα 87 και 88 της Συνθήκης ΕΚ, η Κύπρος μπορεί, για διάστημα 5 ετών από την ημερομηνία της προσχώρησης, να παρέχει κρατική ενίσχυση προκειμένου να διασφαλίζει ότι το μέσο οικογενειακό εισόδημα σε ορισμένες μειονεκτικές περιοχές δεν κατέρχεται κάτω του 80% του μέσου εθνικού οικογενειακού εισοδήματος. Η ενίσχυση αυτή χορηγείται μόνο σε αγρότες που συμμετέχουν σε καθεστώτα αγροτικής ανάπτυξης, εκτός των σχετικών με τα άρθρα 4, 5, 6, 7, 25, 26, 27 και 28 του κανονισμού (ΕΚ) αριθ. 1257/1999 του Συμβουλίου, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και για την τροποποίηση και κατάργηση ορισμένων κανονισμών [1].

Η Κύπρος υποβάλλει ετήσια έκθεση στην Επιτροπή σχετικά με την εφαρμογή των μέτρων κρατικής ενίσχυσης, αναφέροντας τη μορφή και τα ποσά της ενίσχυσης.

2. 31996 R 2200: Κανονισμός (ΕΚ) αριθ. 2200/96 του Συμβουλίου, της 28ης Οκτωβρίου 1996, περί κοινής οργανώσεως αγοράς στον τομέα των οπωροκηπευτικών (ΕΕ L 297, 21.11.1996, σ. 1), όπως τροποποιήθηκε τελευταία από:

- 32002 R 1881: Κανονισμός (ΕΚ) αριθ. 1881/2002 του Συμβουλίου της 14.10.2002 (ΕΕ L 285, 23.10.2002, σ. 13)

Κατά παρέκκλιση του άρθρου 23, παράγραφος 4 του κανονισμού (ΕΚ) αριθ. 2200/96, τα ανώτατα όρια αποζημίωσης για απόσυρση που ορίζονται στο άρθρο 23, παράγραφος 3, ισχύουν στην Κύπρο επί 5 έτη από την ημερομηνία της προσχώρησης. Για τις περιόδους εμπορίας 2004/2005 - 2008/2009 τα ανώτατα όρια για τα μήλα, τα αχλάδια, τα ροδάκινα και τα επιτραπέζια σταφύλια ανέρχονται στο 20 % της ποσότητας που διατίθεται στην εμπορία και στο 10 % για τα εσπεριδοειδή.

3. 31997 R 2597: Κανονισμός (ΕΚ) αριθ. 2597/97 του Συμβουλίου, της 18ης Δεκεμβρίου 1997, περί συμπληρωματικών κανόνων της κοινής οργάνωσης αγοράς στον τομέα του γάλακτος και των γαλακτοκομικών προϊόντων όσον αφορά το γάλα κατανάλωσης (ΕΕ L 351, 23.12.1997, σ. 13), όπως τροποποιήθηκε τελευταία από:

- 31999 R 1602: Κανονισμός (ΕΚ) αριθ. 1602/1999 του Συμβουλίου της 19.7.1999 (ΕΕ L 189, 22.7.1999, σ. 43).

Κατά παρέκκλιση του άρθρου 3, παράγραφος 1, στοιχείο β) του κανονισμού (ΕΚ) αριθ. 2597/97, οι απαιτήσεις ελάχιστης περιεκτικότητας σε λιπαρή ουσία του πλήρους γάλακτος δεν ισχύουν για το γάλα κατανάλωσης το οποίο παράγεται στην Κύπρο επί πενταετία από την ημερομηνία προσχώρησης. Το γάλα κατανάλωσης το οποίο δεν πληροί τις απαιτήσεις περιεκτικότητας σε λιπαρά δύναται να διατίθεται στο εμπόριο μόνο στην Κύπρο ή να εξάγεται σε τρίτη χώρα.

4. 31999 R 1254: Κανονισμός (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος (ΕΕ L 160, 26.6.1999, σ. 21), όπως τροποποιήθηκε τελευταία από:

- 32001 R 2345: Κανονισμός (ΕΚ) αριθ. 2345/2001 της Επιτροπής της 30.11.2001 (ΕΕ L 315, 1.12.2001, σ. 29).

Κατά παρέκκλιση του άρθρου 12, παράγραφος 1 του κανονισμού (ΕΚ) αριθ. 1254/1999, η εφαρμογή των απαιτήσεων ως προς την πυκνότητα των ζώων στην Κύπρο, οργανώνεται σταδιακά και ευθύγραμμα από 4,5 μονάδες ζώντων ζώων (ΜΖΖ) ανά εκτάριο για το πρώτο έτος μετά την προσχώρηση, σε 1,8 ΜΖΖ ανά εκτάριο πέντε έτη μετά την προσχώρηση.

[1] ΕΕ L 160, 26.6.1999, σ. 80.

--------------------------------------------------